Kinocew_atisokan
Opitciwan
1 Kiackoriw ka onahakicimit Kinocew tarikopan otanisa. Teka tatwaw nte ka nipowirikopane. Mocak tca nanto aitotowekopan onahakicim e nanto ocikocimat, e wi apitcicimat. Mocak kaie ki pe apitcicimew. Kek kiackw ki kiskerimew neriw e totamoritci. Aci iteritam: « Teka ma nin natawapamak, potc nin nama wiec nta ki otci totakw. » Ki natawapamew neriw Kinoceriw. Ki nta kokwetcimew kitci ki kanawerimat otanisiriw. Ki ici naheritam kitci onahakicimit kiackoriw. Osamatca micikitiriw. “Nika tepihaw” iterimew. Kek e pitcipipok, e iti pipok, aci itew neriw onahakicim: “Ki ka nta atoskanano. Takonopan nete ka ici icaapan. Micta pitcaw micta kaie mirwacin nte neta ici tacikeapan. Ni ki miro wectan. Nipiskokan takon. Kaskina kekwan takon e kotowean, e akotinasoan, e pasinasoan. « Ki ka icanano”, itiko onahakicim. Matcawok tapwe e ickwa aiketcik. Warowik icawok, pitcariw. Patam e iti otakocinik takocinok nte e icatcik. Aci itew nohowe Kinocew: “Ekota so ho!” Micta kisinariw, sokiponiw. “Ki ka pasinasonano” itew. Wapake nte kata kitcipariwok e pa atosketcik. E iti otakocinik, aci mweckiwok. Akotinasowok e pasinasotcik. Kek iti waseskoniw. Micta kisinariw. “Memantcicka iti micta kisinaw. Kitci tca ni kiwaniwok kicepawoke » itew nohowe kice iriniw. Aci nta arotcikotc itew neriw onahakicim, e kit ca itat ki ka nta atoskanano. Nama wiec itiko. Aci kiskerimiko. “Kekociciriw n iwi totakw”, iterimo. Kweskweskititaw otacikaniwaw. Kek orowiw nohowe kice iriniw. Tepwatew neriw onahakicim: “Nikon, Nikon, kata micta kisinaw” itew. Nikon meka icinikatew onahakicim. Naskamo nohowe kiackw: “Wa” e tca itet. “Kata micta kisinaw e icinakok” itew nohowe Kinocew. Ekoni e ici meckototat otacikan nohowe kiackw. Wir nte ka ici akotaspan, ekote nte e ici akotat neriw otacikaniw Kinocew, mekwatc orowitimik e pa tacikeritci, Amatisowerimew, kekociciriw e wi totakot. Kek mackocin. Ki pe pitikew nohowe minawatc kinocew. Micta kotowew, nama nac nipaw. Kek nipariw onahakicim. “Nikon!” itew e tepwatat. Nama kitoriw, kanawapamiko. Nipakasoriw. E iti otapinak mictikoriw nohowe kice iriniw, ekoni e ici pinaskohak e motcictehaskohak neriw acikaniw. Ickwateriw. Wir ni neriw otacikan ka motcitehaskohak eka e kiskeritak e ki atcitarikopane neriw onahakicim. Kecepawonik, wipatc onickariw neriw onahakicim. E iti picticikaneritci e nikinakoritci, “Tanek”, itew nohowe kinocew. “Ketciw ma aci kata kiwaniwon. Kita kiwaniwon meka ki itwan, itakaniwiw. Micta sokiponiw, kisinariw. “Nikon, ma ki otci pictinen nitas” itew kiapatc. “Nama, nin ohowe nitacikan. Ki ki meka motcictehaskohen otakocik epwamici nipain kir. Ki kanawapamitin meka. Nte meka wiec itwew. Taci apiw. Ekoni ka ici matcaritci. Nama ki otci pehiko neriw onahakicim. Aci itew e iti matcaritci: “Nikon! » « Wa!” itakaniw. “Iti kowiskocimota meskana” itew. Ka taci aipit, nama otacikaniw, nama ki nikinako. Kek tca otcitakotc wi kiwekopon. Cikopiriw nte ki micta wikweactikinitiso. Enkowriw tca ni ke motewaket. Neriw tca ka matcaritci onahakicim, arotcikotc nte ki aitcickariw. Wawakickariw e wawakicimotaritci meskanariw, kinowec kitci motet nohowe Kinocew. Kek takocin nohowe kiackw omikiwamik. Aci itew nohowe ickwecic: “Tante notawi?”, itew kiapatc nohowe ickwecic. “Ki sani motcitehasoham otacikan otakocik ka wi nipat”, itakaniwiw. “Kaskina wiec aitotam na”, itew nohowe ickwecic. Kek iti tipiskariw. Nama nac takocin. Kek meka petewetam. Pe micta nikitakosiw e sikatcit. Eckam pe pecowetam. E pe takocik, kekat tcakackocimew neriw ocikopim. Pitakew omikiwamik. Aci itiko okokominacim: “Tapwe ko kaskina wiec kit aitoten ka icinakosiin wetci pa aitiin”. Nama awocamec ki otci matcaw. 2 Ka ki pe aiciwit minawatc Kinocew e miroskaminik… Peikwa minawatc e iti miroskaminik, e pamickatcik. Itew minawatc neriw onahakicim: “Takon ota sakihikan e macikamak. Micta mitcetiwok nta kiackok acitc kiackocicak. Ekote tca ni ko e icaapan kicpin e wi mitcian waw. Micta mitcen nte waw. Wipatc ko ni nta Manawan epwamici pireciciwok.” “Warowik ia ni?”, itiko. “Nama ni warowik”, itew. “Ki ka icanano kicpin wi icaine”, itiko onahakicim. “Ki ka natciwawanano”, itakaniwiw. Tapwe matcehowok. Mickawok. Kek iti micta macikamariw. Aci wapamewok nete kiackoriw e pamireritci. Aci itew: “Ekote tca nete, tawitcik nete. Takon nete minictikwapisko. Micta mitcen nete kiack waw”. Ekoni e ici icatcik. Micta arwactaniw e mickatcik. Tapwe micta mitcetiwok nete kiackok e orapirihotcik. Ki kipawok. Pamotewok. Mamockinamok wawiriw. Kek micta mitceniw e mawitcitatcik. Nete ko, iciticohew e itat: “Nete kaskina pacit aica. Micta mitcen nete kiapatc”. Ekote ni e iti aicaritci. Ekoni e ici posipatat e nimitawepahak e nikatohat neriw onahakicim. Papihew e itat : « Ekota neta ke apiin ». Nama kata ki natakaham, micta macikamariw sakihikaniw. “Ekota ni ke apin”, iterimew. Ekoni e ici matcejotc. Kiweho. Kaskina ki positaw neriw owawim e kiwehotat. Kek iti rawinakosiw, nama tapwe iti nokosiw. “Ni ka nohwaw iteritam nohowe kiackw. Ekoni e ici ophot. Kiackoriw meka nohowe kiackw. Kek petowew kiackocic e petewetamiritci nohowe Kinocew. Pe micta kitoriw. Mokockatcihiko nte e mickat. “Kekwaritake wetci pa aitotak” iterimew. Kanawapamew, mia pe misiriw, ekoni e mitcitikot otactimikok. Kasihotiso e itwet: “Psa! Micta winikatciw kiackocic.” Enkweriw ni onahakicimmka mitcitikot. Kek matcereriw. Ekote nte aspin ke ici matcehot e ici matcereritci. Ki takocirew nete omikiwamik nohowe kiackw. Wetci pe kospit. Aci itew neriw onapem nohowe ickwecic. “Tante notawi?” Nete petcimickaw. Ni ki nikatohwok meka ni. Nit iterimikw ni, nama kackitaw e miretc. Nama ni moci ni kiskerimikw kenin e ici kanaweritamok » itakaniwiw. Ki meka witamako. « Kaskina wiec ko, pa aitotam na, notawi » itew nohowe ickwecic., kiskerimew neriw onapem. Ki meka witamako. « Kaskina wiec ko, pa aitotam na, notawi » itew nohowe ickwecic. Witamowakaniwiw nohowe kokominac : « Petcimickaw nete kice iriniw » itakaniwiw. « Kekwariw tca ni minawatc ka pa aitotak? » itew. « Ki sani nikatohwew neriw nete minictikwapiskok. Eko tca ni ka ici pe kiwereritci” itakaniwiw. Kek micakaw nohowe kice iriniw. Mi kospiw. Ka mi okonak owawima. Nama kiskerimew neta aci e tacikeritci onahakicim. Nete titerimew kiapatc ka ici nikatohwat, ka motet neta otickwatemirik. Nama wawatc aitapiw. Ekote nte pe ici takonik kaie wirowaw kiacke opiskokaniwaw. Aci nohowe ickwecic tepwatew neriw otawi e itat: “Ntata!” “Wa!” itew nohowe kice iriniw e niskamot. “Aci ninan ni ickwa mitcinan waw » itakaniwiw. Micta kanawapamew neriw onahakicim e taci apiritci. Micta kockwamo. Nama wiec ki otci itwew: Namaki otci pamerimew. 3 E iti takwakinik, mamitcitc ka kokwetcihat onahakicim Kinocew… Kek minawatc e iti kweskicikak, e iti takwakik, minawatc e matce pamotetcik, aci itakopon minawatc neriw onahakicim: “Takonopan sani nete taci neta kwackotiapan sipik. Kickapiskaw nohowe sipi. Akamik tca ko nete nit ici pakicinin. Nikwackotcihon e itwet, Nikwackotcihon meka icinikatamokopan neriw. “Kotci sa natawapatetan. Ki ka icanano » itakaniwiw. Matcawok. Itit matcectikwewok e ntackikik neriw sipiriw. Kek iti wapatamok e kickapiskarik. Ki amitciwewok neriw. Minawatc nte nitak, mitciwoniw sipiriw, micta mitcictikweariw. Micta icpapiskariw kaie. “Ekote so ho” itew nohowe Kinocew. Cockwanapiskariw. “Nete ni ka otci pe matcepatan. Akamik tca nete ni ka ici pakicinin. Enkon nehe ka icinakok » itew. Cipeckoteriw nete akamsipi. Pa aitacikewok. “Aw sa! Ki ka kanawapamitin” itakaniwiw Kinocew. “Aw sa! Kirctam” itew neriw onahakicim. “Tante tca ko mia e ici pakiciniin » itakaniwiw Kinocew. “Enkon nehe ka cipeak, ekote ni ko e ici pakicinian » itew nohowe Kinocew. Kek meka tapwe matcepitariw, ekoni e ici kwackotiritci. Minawatc nohowe kiackw e iti pakicik nte motcik, e ickwa kwackotit, mia tapwe kiackw e iti ponet. Arica nit itapitaman iteritam nohowe Kinocew. Kek pe takociniriw onahakicim. Aci itiko: “Kirctam tca”. “Minawatc sa. Tapwe ma epitc kackitawone » itakaniwiw nohowe kiackw. Ekoni tapwe e ici kwackotit minawatc. Icka tan tapwe kiackw e iti ponet iteritam meka kiapatc nohowe Kinocew. E ickwa tca ko nete pakiciniritci, iriniwiriw ko, wetci pe kiwekapowiritci. Ekoni minawatc pe ici matcaritci e pe natawapamikot. “Aw sa! Kirctam” itakaniwiw.c Cakwerimo. Kek maka kewir kata kwackotciw nohowe Kinocew. Mia kotc apita nete ici pakicin e ici pakwarik, e cockwanapiskitciwonik. Tekaci oratiniw octikwan. Pakickictikwanecin. Ekoni e ici natawapamikot neriw onahakicim. Kiapatc wirata pimatisiw. Matowew e akosit. “Karikae s ante mamar pe mawitopita nictikwan” itew nohowe Kinocew. Ekoni ka ici mawitonikaterik e takopitcikaterik neriw octikwan. Eko tca ni ka itapikatakaniwit neriw tca anotc ka icinakosit. Ki kiwew nohowe kiackw. Nama ki otci pehew. E iti takocik nete omikiwamik aci itakaniwiw: “Tante kice iriniw?”. “Nte petcimotew. Tekaci aci niciwonatcihitiso. Ki ocikohitiso. Ki pakickictikwanecin. Mamar ni ki takopitamowan octikwan” itew. Petcimotew, pe matowew e petewetak nohowe Kinocew. Kek pe takocin. “Memantcicka, aci tca ata ki niciwonatcihitison kaskina wiec ka aitotaman” itiko okokominacim. “Ehe! Marotc tca notwatc ni ka kiwekwosin, ntowatc ni ka kinocewin. Kicpin tca nanokotin natowerimiekwe, tepirak maskisinickic ki ka pokopehenaw erowek ni ka otapinen”, itew. Enkweriw ni neriw makikaniw ka wi itet, e kwackwepitakaniwit. Ekoni e iti nasipet. Ekoni e iti kinocewit. Wetci motekamitaritci, enkoni nohowe aci ka pokopet Kinocew.